钦定古今图书集成/方舆汇编/职方典/第1448卷 > 太平府风俗考 府志
## 钦定古今图书集成/方舆汇编/职方典/第1448卷 > 太平府风俗考 府志

本府

城厢内外，男女衣服饮食，略与中州相同。至各流土乡村，狼民杂处。所居架木为巢，短衣长裙，用布包头。三月，男女唱歌，互相答和，以兆丰年。至吉凶葬祭，好鸣铜鼓吹匏。会众必击舂堂。尚卜重鬼神。疾病不食药饵，惟用火灸及设牲巫觋。

养利州

风俗椎鲁，土民皆汉时从征者之后。昔为狼兵，不无鄙陋。自改流以来，更化云久。饮食居处，颇类华风，独地近交趾。山多岚瘴，寒暑不时，黄茅毒气，触之易以伤人。而土俗犹架木以居，席地而食。妇人短衫长裙，衣缝两截，男子冠帽，贫者尺布缠头。惟知耕凿，不事商贾。婚姻以槟榔生畜为礼。丧用鼓乐，吊赙设祭亭。病鲜求医，专信巫觋。至三月踏青，男女唱歌互答，以为丰年。《左州》

椎髻蛮音，衣冠不正，饮食亦殊。多处山峒，以强凌弱。一言不顺，父子相仇。婚姻歌唱，踏青为媒；病用巫祝，丧用乐歌。土俗则然。左地荒残，取茅为屋，架栏以居，席地而坐，杵臼为舂，截竹为筒。《永康州》。

民愚而朴，衣鹑结，食粗鄙。婚姻嫁娶，以猪羊槟榔为重，丧葬用调乐歌。岁时月节，交际亲朋，壶酒碗殽，以为盛筵。妇女出往，墟场贸易，酒米蔬菜之类。

太平州

本邑僻处荒陬，附近流土州县，民多愚朴，但知耕种、不识商贾。惟州场距府百里，近来声教颇通，官族争先慕义，俱皆延师教读。至今文字礼义颇与汉地比。即间有一、二流寓，亦皆相率向化，彬彬为善。至于村庄人物，男耕女种，裹头赤足，长裙短衣，病惟祭鬼，不失古制。土司、土民，风俗无殊。

安平州风俗无考

茗盈州

本州偏僻土司，民多愚蠢，不事诗书，不知商贾。短衣长裙，包头跣足，男耕女种。婚姻以槟榔为重，疾病以祭鬼为常。土司风味大概相同。《结安州》。

偏僻土司，民多椎鲁。《诗》《书》《礼》义无闻。婚姻尚早，歌唱送终。病不服药，惟祀鬼神。

全茗州

“土风” 习《尚方》之“养利” 州，略无同异。

佶伦州

土民多属愚朴，止知耕种山岭。鸟语鴂舌，不谙官语，不知《诗》书礼义，婚姻唱歌，病祀鬼神。斩木为巢，多聚岩穴。衣短裙长，包头露足。土司人物，习以成风。

龙英州

地僻民愚，不谙官语，不习《诗》《书》，惟知耕凿，能守王法。男女跣足，多以色布缠头。凡有婚姻，皆以酒肉为重。若遇饮食相招，则席地而坐其间。墟市贸易，男妇混杂无间。

都结州

本州山野愚民，不谙汉语，不知《诗》《书》礼义，惟有耕种山畚旱田而已。畏官法，无医药。男女蓬头跣足，类皆鸟音。婚姻唱歌，病信鬼神，饮食亦殊。崇善县风俗与府同。

罗阳县

土民朴陋，不谙官语，虽少习《诗》《书》，知守王法。然衣食麤鄙，婚姻嫁娶，酒肉为重；亲戚齐集，唱歌为乐。凶葬之礼，亲戚赠以酒米，则为厚仪。送至山所，饮食毕，各自散去。日夕，凡有好事，只以壶酒只鸡为贺。妇女朝暮，不论吉凶，皆用白布包头，墟场贸易，男女混杂，毫无嫌疑。

万承州

民性拙朴，节俭少讼，男耕女织，不谙商贾，多食芋粟，婚姻礼娶，病不服药，宁祀鬼神。